钦定古今图书集成/理学汇编/学行典/第184卷 > 崔挺
## 钦定古今图书集成/理学汇编/学行典/第184卷 > 崔挺

按《北史崔挺传》：“挺字双根，辩之从父弟也。父郁，位濮
阳太守。挺幼孤，居丧尽礼。少敦学，五代同居。后频年
饥，家始分析，挺与弟振推让田宅旧资，惟守墓田而
已。家徒壁立，兄弟怡然，手不释卷。乡人有赡遗，挺辞
而后受，仍亦散之。举秀才，射策高第，拜中书博士，转
侍郎。以工书，受敕于长安。书文明太后父《燕宣王碑》”，
赐爵秦昌子。转登闻令，迁典属国下大夫，以参议律
令，赐帛、谷马牛等。尚书李冲甚重之，孝文以挺女为
嫔。宋王刘昶南镇彭城，诏挺为长史，以疾辞免。乃以
王肃为长史，其被遇如此。后拜昭武将军、光州刺史，
风化大行。及车驾幸兖州，召挺赴行在所，问以临边
之略，因及文章。帝甚悦，谓曰：“别卿以来，倏焉二载。吾
所缀文，以成一集，今当给卿副本。”顾谓侍臣曰：“拥旄
者皆如此，何忧哉！”复还州。及散骑常侍张彝巡行风
俗，谓曰：“彝受使巡方，采察谣讼，入境观政，实愧清使
之名。”州旧掖城西北数里有斧山，峰岭高峻，北临沧
海，南望岱岳，挺于顶上，欲营观宇。故老曰：“此岭上秋
夏之际，常有暴雨，相传云是龙道，恐此观不可久立。”
挺曰：“人龙相去，何远之有？虬龙儵忽，岂一路乎？”遂营
之。数年闲，果无风雨之异。挺既代，即为风雨所毁，遂
莫能立，众以为善化所感。挺历官三十馀年，家资不
益，食不重味，室无绮罗，闺门之内，雍雍如也。欲诸子
恭敬廉让，因以“孝”为字。及葬，亲故多有赠赗，诸子推
挺素志，一无所受。有子六。